《昨日王德父何昭德回后曝背于庵后大山上甚乐因成数语效大山体亦皆写景聊以寄似》
宋代·何梦桂

碧旻收云兮，秋气肃清。万籁声沉兮，秋日晶荧。青山崟崟兮，白石瑛瑛。

麋鹿跂跂兮出高陵，野鸟活活兮两岑对鸣。黄犍湿湿兮逐羝群，或讹或寝兮于野于坰。

吾忘吾独兮，吾与禽兽兮为邻。违市朝兮不与世撄，利名不入兮宠辱忘惊。

聊遗吾形兮放吾情，美背曝兮不可以遗君。时分吾席坐兮，采樵负苓。

吾其徜徉乎此山以终吾生兮，其乐无央。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。